Document ID: 32005D0323

KOMISJONI OTSUS,
21. aprill 2005,
ohutusnõuete kohta, millele Euroopa Parlamendi ja nõukogu direktiivi 2001/95/EÜ kohaselt peavad vastama veepinnal või vees kasutatavate ujuvate vabaajatoodete Euroopa standardid
(teatavaks tehtud numbri K(2005) 1209 all)
(EMPs kohaldatav tekst)
(2005/323/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 1 punkti a,
ning arvestades järgmist:
(1)
Direktiiv 2001/95/EÜ kehtestab tootjatele kohustuse turustada ainult ohutuid tooteid.
(2)
Nimetatud direktiivi kohaselt loetakse toode ohutuks asjakohaste riiklike standarditega hõlmatud ohtude ja ohurühmade osas, kui toode on kooskõlas Euroopa standardeid ülevõtvate vabatahtlike riiklike standarditega.
(3)
Direktiivi 2001/95/EÜ kohaselt peaksid Euroopa standardeid kehtestama Euroopa standardimisorganid. Sellised standardid peaksid tagama toodete kooskõla direktiivi üldiste ohutusnõuetega.
(4)
Liikmesriigid ja komisjon on tihedas koostöös Euroopa standardimisorganitega ja pärast nõupidamist asjakohaste huvirühmadega määratlenud veepinnal või vees kasutatavad ujuvad vabaajatooted tooterühmana, mille jaoks tuleks koostada Euroopa standardid volituste põhjal, mis komisjon annab direktiivi 2001/95/EÜ kohaselt. Kõnealuste määratletud ujuvate vabaajatoodete hulka ei kuulu ujuvad vabaajatooted, mida hõlmavad mänguasjade ohutust käsitlev nõukogu direktiiv 88/378/EMÜ, (2) isiklikke kaitsevahendeid käsitlev nõukogu direktiiv 89/686/EMÜ (3) ja lõbusõidulaevu käsitlev Euroopa Parlamendi ja nõukogu direktiiv 94/25/EÜ. (4)
(5)
Neid tooteid käsitlevad ohutusnõuded tuleb koostada lähtuvalt kõnealustest nõupidamistest ja aruteludest liikmesriikide ametiasutustega.
(6)
Käesolevas otsuses sätestatud meetmed on kooskõlas direktiiviga 2001/95/EÜ loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Tooted ja toodete määratlus
Käesolevat otsust kohaldatakse veepinnal või vees kasutatavate ujuvate vabaajatoodete suhtes, mis on esitatud lisa I osas ja mida ei hõlma tootekohased Euroopa Liidu õigusaktid. Eeskätt on käesoleva otsuse kohaldamisalast välja jäetud direktiividega 88/378/EMÜ, 89/686/EMÜ ja 94/25/EÜ hõlmatud ujuvad vabaajatooted.
Artikkel 2
Ohutusnõuded
Artiklis 1 osutatud tooteid käsitlevad ohutusnõuded on esitatud lisa II osas.
Artikkel 3
Adressaadid
Käesolev otsus on adresseeritud liikmesriikidele.
Brüssel, 21. aprill 2005

Labels: 7
0
3
20